**Comunicat de presă**

Agenţia pentru Protecţia Mediului Sălaj dorește să facă cunoscută invitaţia lansată tinerilor cu vârsta între 15-24 ani de Secretariatul Convenţiei Ramsar de a se înscrie la concursul de fotografii organizat în perioada 2 februarie – 2 martie 2016, cu ocazia marcării **Zilei Mondiale a Zonelor Umede - 2 februarie 2016**. Tema acestui an este **„Mijloace de existenţă durabile”**, în cadrul sloganului multianual **„Zone Umede pentru Viitorul Nostru”.**

Concurenţii trebuie să completeze formularul online pe site-ul oficial şi să-şi încarce propriile fotografii realizate în zone umede de pe teritoriul judeţului Sălaj sau din alte zone. Fotografiile trebuie să surprindă aspecte referitoare la ocrotirea, conservarea, utilizarea raţională a zonelor umede, sau să prezine modul în care oamenii îşi câştigă existenţa în zonele umede. Regulile oficiale se găsesc pe site-ul APM Sălaj, <http://apmsj.anpm.ro> la secţiunea Ştiri, precum şi pe site-ul oficial [www.worldwetlandsday.org](http://www.worldwetlandsday.org) .

Zonele umede de pe teritoriul judeţului nostru sunt: Mlaştina de la Iaz, Balta Cehei, Rezervaţia peisagistică Tusa-Barcău – arii de interes naţional, precum şi Cursul Mijlociu al Someşului – arie de protecţie avifaunistică inclusă în Reţeaua Ecologică Europeană NATURA 2000.